
REFERAT DE APROBARE
privind modificarea și completarea H.C.L. nr. 182 din 27 mai 2021 privind aprobarea instituirii Programului multianual de interes local pentru susţinerea familiilor cu minim trei copii și cu domiciliul în Municipiul Târgu Mureș, prin înlesnirea accesului acestora la serviciile publice aflate în subordinea Consiliului Local al Municipiului Târgu Mureș, cu modificările și completările ulterioare
	Prin Hotărârea Consiliului Local al Municipiului Târgu Mureș nr. 182 din 27 mai 2021 a fost instituit Programul multianual de interes local pentru susținerea familiilor cu minim trei copii și cu domiciliul în Municipiul Târgu Mureș, în scopul facilitării accesului membrilor acestor familii la o serie de servicii publice și facilități acordate la nivelul municipiului. Programul reprezintă o măsură locală de sprijinire a familiei și urmărește diminuarea impactului financiar pe care accesarea serviciilor publice de interes local îl poate avea asupra familiilor care au în întreținere cel puțin trei copii.
	Regulamentul aprobat prin H.C.L. nr. 182/2021 reglementează atât condițiile de eligibilitate, cât și procedura administrativă aplicabilă acordării facilităților, documentele solicitate beneficiarilor, modalitatea de verificare a îndeplinirii condițiilor, emiterea cardurilor-legitimație și instituțiile sau serviciile publice implicate în implementarea Programului. Ulterior adoptării actului administrativ menționat, cadrul normativ în materia simplificării procedurilor administrative a fost modificat și completat în mod substanțial, fiind instituite obligații exprese inclusiv în sarcina autorităților administrației publice locale. Prin intermediul Legii nr. 9/2023 au fost modificate și completate dispozițiile O.U.G. nr. 41/2016, sfera de aplicare a măsurilor de simplificare administrativă fiind extinsă expres la nivelul administrației publice locale, iar forma actuală a Regulamentului aprobat prin H.C.L. nr. 182/2021 păstrează o procedură întemeiată în principal pe obligația solicitantului de a procura și de a depune personal copii ale actelor de identitate, acte privind situația familială, documente privind calitatea de angajat, adeverințe privind situația școlară a copiilor și alte documente necesare verificării criteriilor de eligibilitate.
	În acest context, se impune corelarea Regulamentului local în vigoare cu legislația incidentă și regândirea procedurii de acordare al acestor facilităților. Modificările propuse urmăresc, în principal, simplificarea procedurii administrative și reducerea sarcinilor birocratice care erau inițial suportate de către beneficiarii Programului.
	Modificările propuse au un caracter preponderent procedural și administrativ. Față de considerentele expuse anterior, apreciem că modificarea și completarea Regulamentului aprobat prin H.C.L. nr. 182 din 27 mai 2021 este necesară, oportună și justificată atât din perspectiva conformării cu legislația incidentă în vigoare, astfel cum a fost modificată, cât și din perspectiva simplificării și eficientizării raporturilor administrative dintre Municipiul Târgu Mureș și beneficiarii Programului.
	În conlcuzie, propunem Consiliului Local al Municipiului Târgu Mureș dezbaterea și adoptarea proiectului de hotărâre privind modificarea și completarea H.C.L. nr. 182 din 27 mai 2021 privind aprobarea instituirii Programului multianual de interes local pentru susţinerea familiilor cu minim trei copii și cu domiciliul în Municipiul Târgu Mureș, prin înlesnirea accesului acestora la serviciile publice aflate în subordinea Consiliului Local al Municipiului Târgu Mureș, cu modificările și completările ulterioare.

